Mukaelma
Neito kysyi: ”mikä olet tähti,
 joka illoin, aurinko kun lähti,
 loistat yli puiden latvain tuolta
 tumman taivaan pohjoiselta puolta?”
 Vastas impyeelle tähti kirkas:
 ”ensin avoimesti muille virkas,
 kuka olet impi ihanaisin,
 joka illoin käsinojakkaisin
 olet katsomassa akkunasta?
 Hellin kutriaskin kiemukasta,
 riennän sua näkemähän illoin,
 ajattelen ihanasti silloin:
 taivahall’ on monta minun moista –
 maassa ei oo kaltaisiasi toista”.

–[Valpa]s.

Lähde: Työmies 1.10.1901.

Edvard Valpas-Hänninen
Runot
Työmies
1901